《次韵弟观用王介甫桃源行韵写感为西湖行》
宋代·陈著

钱塘江头驻龙马，西湖风光甲天下。
西湖西边屋万閒，中有天天醉花者。
莺莺燕燕日日春，萍虀豆粥蜡代薪。
黑杀吹飚忽过江，忧贻君父辱在臣。
烽火连天天已近，浪将督师答天问。
畏缩不前江神嗔，坐受排墙侣西晋。
嗟今玉辇竟蒙尘，将相受辱甘帼巾。
求如西晋已觖望，万世遗笑无人秦。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。